《七夕》
明代·卢楠

去年七夕登浮丘，今年七夕客燕州。仙槎独忆银河水，桂树谁看玉露秋。

叶下井床惊别泪，虫吟花槛送深愁。平生自信庾开府，怀抱于今赋远游。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。